Hendecasyllaborum seu Baiarum libri duo/1.3
Baianas petiit Batilla thermas;
Dumque illi tener it comes Cupido
Atque una lavat et fovetur una,
Dum molli simul in toro quiescit
Ac ludos facit improbasque rixas,
Sopito pueroque lassuloque 
Arcum surripuit Batilla ridens;
Mox picta latus instruit pharetra,
Et molles iacit huc et huc sagittas.
Nil o nil reliquum, miselli amantes,
Nil his impenetrabile est sagittis:
Heu cladem iuvenum senumque Baias.